Bosta Isqfijiet Awstraljani qalu li lesti jagħtu appoġġ biex nhar ta' Ġimgħa terġa' tkun ġurnata ta' astinenza mil-laħam fil-pajjiż, wara l-inizjattiva li seħħet fl-Ingilterra u Wales. L-Isqof Awżiljarju Peter Elliot ta' Melbourne, l-Isqof Geoffrey Jarrett ta' Lismore u l-Isqof Michael Kennedy ta' Armidale huma fost dawk il-prelati li jixtiequ nhar ta' Ġimgħa bla laħam, mingħajr is-sanzjoni tad-dnub, madwar 30 sena wara li tneħħiet din il-projbizzjoni fl-Awstralja. Fl-2011, il-Konferenza tal-Isqfijiet tal-Ingilterra u Wales reġgħu ddikjaraw nhar ta' Ġimgħa jum ta' astinenza. Meta wieħed iħares lura lejn id-deċiżjoni biex tintemm l-astinenza tal-Ġimgħa fl-Awstralja, Mons Elliott qal li kien żball kbir pastorali u spiritwali. L-obbligu taċ-ċaħda mil-laħam nhar ta' Ġimgħa fl-Ingilterra u Wales spiċċa fl-1985, l-istess bħalma seħħ fl-Awstralja, fejn il-Kattoliċi kienu mħeġġa jagħmlu forom oħra ta' astinenza. Fl-Istati Uniti dan l-obbligu spiċċa fl-1966. Nista' nifhem għaliex dan seħħ, fir-raġunar ta' dak iż-żmien, iżda issa nemmen li falla li jikkunsidra l-psikoloġija tal-bniedem," kompa Mons Elliot. L-astinenza mil-laħam nhar ta' Ġimgħa kienet prattika universali li l-Kattoliċi kienu obbligati li jsegwu taħt il-piena tad-dnub, sakemm il-Papa Pawlu VI ħareġ il-kostituzzjoni appostolika tiegħu dwar il-penitenza fl-1966. Dan id-dokument ta lill-isqfijiet, li jaġixxu permezz tal-konferenza episkopali, is-saħħa li jwaqqfu normi – li jikkunsidraw l-aktar opportuni u effikaċi – rigward is-sawm u l-astinenza. Il-Kodiċi dwar il-Liġi Kanonika tal-1983 tikkonferma li "iż-żmien u l-jiem penitenzjali fil-Knisja universali huma kull nhar ta' Ġimgħa tas-sena kollha u waqt żmien ir-Randan, iżda li kull konferenza tal-isqfijiet tista' tissostitwixxi forom oħra ta' penitenza minflok l-astinenza. Tgħid li l-astinenza tapplika għal Kattoliċi kollha minn 14-il sena l-fuq kull nhar ta' Ġimgħa sakemm f'dan il-jum ma taħbatx xi festa solenni. Fl-1985, l-Isqfijiet Awstraljani kienu ddikjaraw li l-astinenza mil-laħam setgħet tinbidel bit-talb, iċ-ċaħda u l-karità. Iżda wħud mill-Isqfijiet emmnu li l-ħsieb li tippremetti l-Kattoliċi jiddeterminaw x'tip ta' penitenza jagħmlu kien falla. Minn żmien il-bidla, bosta Kattoliċi ma baqgħux konxji jew insew dan l-obbligu għal kollox. Li jkollok il-Knisja tiddeċiedi liema tip ta' penitenza wieħed għandu jagħmel, jagħmilha aktar faċli u jħeġġeġ identità Kattolika aktar b'saħħitha, qal Mons Elliot. "Fi Knisja Kattolika aktar wiesa u inklussiva, kif ipproklamata mill-Papa Franġisku, jeħtieġ li noffru toroq għall-Kattoliċi biex jagħmel atti sempliċi, u l-projbizzjoni tal-laħam nhar ta' Ġimgħa kienet waħda minnhom." (Rapport mill-Kamra tal-Aħbarijiet ta' Radju Marija, 21/03/2014.)
Isqfijiet Awstraljani favur l-astinenza mil-Laħam nhar tal-Ġimgħa.